Folketing
1998-12-17

Vi bryder os ikke om det, vi vender os kraftigt imod det, både når vi behandler det enkelte lovforslag om det, og når vi her diskuterer den samlede finanslov. I det hele taget handler det jo om, at det, som politikerne lover, skal befolkningen kunne regne med, og med hensyn til Den Sociale Pensionsfond har løftet været klokkeklart, formålet har været klokkeklart, og derfor synes vi, man burde besinde sig og lave det om, man nu er i færd med at gennemføre. Et andet principielt område, som vi ønsker at gøre opmærksom på her under tredjebehandlingen af finansloven, er selvfølgelig satspuljeforliget, som 7 partier ud af 10 står bag, og hvor man mødes i forligskredsen og som glade julemænd her i december måned op til jul deler penge ud til stort og småt - gode formål, skulle jeg hilse og sige, men det sker på en utrolig udemokratisk facon, hvor man uden om finanslovdiskussionen i øvrigt mødes særskilt og udmønter puljen.